KOMISIJOS KOMUNIKATAS TARYBAI, EUROPOS PARLAMENTUI BEI EUROPOS EKONOMIKOS IR SOCIALINIŲ REIKALŲ KOMITETUI ES piliečiams kylančių tarpvalstybinių mokestinių kliūčių šalinimas /* KOM/2010/0769 galutinis */





[pic] | EUROPOS KOMISIJA | Briuselis, 2010.12.20 KOM(2010) 769 galutinis KOMISIJOS KOMUNIKATAS TARYBAI, EUROPOS PARLAMENTUI BEI EUROPOS EKONOMIKOS IR SOCIALINIŲ REIKALŲ KOMITETUI ES piliečiams kylančių tarpvalstybinių mokestinių kliūčių šalinimas SEK(2010) 1576 galutinis KOMISIJOS KOMUNIKATAS TARYBAI, EUROPOS PARLAMENTUI BEI EUROPOS EKONOMIKOS IR SOCIALINIŲ REIKALŲ KOMITETUI ES piliečiams kylančių tarpvalstybinių mokestinių kliūčių šalinimas ĮVADAS Nuo 1992 m. Europos Sąjungos valstybių narių piliečiai yra ir ES piliečiai, ir valstybės narės, iš kurios jie kilę, piliečiai. Europoje pagal ES teisę 500 mln. ES piliečių naudojasi teise išvykti į kitą ES šalį gyventi, mokytis, dirbti ar išeiti į pensiją, pirkti ir investuoti kitose ES šalyse. Pažangaus, tvaraus ir integracinio augimo ES strategijoje „Europa 2020“[1] Europos Komisija padarė išvadą, kad siekiant ES ekonomiką vėl nukreipti į geras vėžes, reikia sudaryti sąlygas ES piliečiams visapusiškai dalyvauti bendrojoje rinkoje ir suteikti jiems pasitikėjimo tai daryti. Tačiau iš tikrųjų bendrojoje rinkoje ES piliečiai susiduria su daugybe kliūčių tarpvalstybinei veiklai vykdyti. Piliečiai turėtų galėti naudotis visomis teisėmis, kad galėtų būti aktyvūs piliečiai, vartotojai, studentai, darbuotojai, ligoniai ar pensininkai ne tik savo šalyje, bet ir kitose ES šalyse. Bendrosios rinkos akte[2] ir Ataskaitoje dėl Europos Sąjungos pilietybės[3] nurodyti veiksmai, kurių reikia imtis įvairiose srityse, kad ES piliečių teisės būtų visapusiškai taikomos. Viena iš šių sričių – mokesčiai. Šiame komunikate išdėstytos pačios opiausios piliečiams kylančios tarpvalstybinės mokesčių problemos ir pateikti galimi sprendimai. Priklausomai nuo atvejo sprendimams įgyvendinti gali reikėti keisti atskirų valstybių narių nacionalines apmokestinimo taisykles, siekiant pašalinti diskriminaciją, įvesti bendras taisykles visoje Europos Sąjungoje arba visų ES šalių mokesčių administratoriams glaudžiau bendradarbiauti naujose srityse, vykdyti informavimo ir informuotumo iniciatyvas. Apmokestinimo taisyklės neturėtų trukdyti pavieniams asmenims naudotis bendrąja rinka. DABARTINėS TARPVALSTYBINėS APMOKESTINIMO KLIūTYS ES PILIEčIAMS Dėl tarpvalstybinių apmokestinimo problemų pavieniai ES piliečiai dažnai kreipiasi į įvairias Europos Komisijos tarnybas, kurios nurodytos svetainėje „Jūsų Europa“[4]. „Jūsų Europos patarėjo“, SOLVIT ir „Europe Direct“ informacijos centrų metinėse ataskaitose nurodoma, kad iš ES piliečių jie gauna daug paklausimų ir skundų dėl apmokestinimo ir tai sudaro bent 3–4 % visų per metus gaunamų paklausimų ir skundų. Atitinkamos Komisijos tarnybos[5], Europos vartotojų centrai, Europos įmonių tinklas ir Europos užimtumo tarnybos (EURES) pasienio regionuose taip pat gauna daug ir įvairių paklausimų ir skundų dėl mokesčių. Be to, Komisija yra gavusi nemažai pasienio regionų asociacijų parengtų ataskaitų dėl tarpvalstybinių apmokestinimo problemų arba yra su jomis susipažinusi. Kadangi ES piliečiai vis aktyviau reiškiasi ne tik savo, bet ir užsienio šalyse, tikėtina, kad ateityje tokių paklausimų ir skundų ir toliau daugės. Didelė dalis skundų susijusi su užsienyje galiojančių apmokestinimo taisyklių painumu ir sunkumais gauti informaciją apie šias taisykles ir apie pagal šias taisykles atsirandančias teises ir pareigas. Dažnai šie sunkumai kyla dėl kalbos nemokėjimo, tačiau kartu skundžiamasi dėl nepakankamo įvairių šalių mokesčių institucijų bendradarbiavimo. Dažni skundai dėl prieštaringos informacijos, kurią teikia skirtingi valstybių narių mokesčių institucijų padaliniai, ir vietos mokesčių taikymo užsieniečiams poveikio. Be to: - ES piliečiai, išvykstantys į užsienį dirbti laikinai ar nuolat ir vykstantys į užsienį dirbti kasdien, labiausiai skundžiasi sunkumais gauti išmokas, mokesčių lengvatas ir užsienio mokesčių institucijoms sumokėtų mokesčių atskaitymus. Be to, neretai jie skundžiasi dėl ne rezidentams taikomų didesnių progresinių mokesčių tarifų ir didesnių užsienyje gautų pajamų apmokestinimo tarifų. Dažnai nurodomos ir dvigubo apmokestinimo problemos, kylančios dėl nesutarimų dėl gyvenamosios vietos mokesčių tikslais, kredito, kurį galima gauti pagal dvišales dvigubo apmokestinimo išvengimo sutartis, sumos apribojimų ir net dėl to, kad tam tikrais atvejais tokių sutarčių nėra. - ES piliečiai, perkantys turtą ne savo gyvenamosios vietos šalyje, skundžiasi dėl to, kad užsienyje įsigytam nekilnojamajam turtui netaikomas atleidimas nuo mokesčių; atskaitymai ir kompensacijos už nuostolius dėl nekilnojamojo turto mokesčių ne rezidentams nepakankami; ne rezidentams nekilnojamojo turto registracijos mokesčiai didesni. - Investuojantieji į kilnojamąjį turtą užsienyje skundžiasi sunkumais kreipiantis dėl atleidimo nuo išskaičiuojamųjų mokesčių. - Mokantieji įmokas į užsienio pensijų fondus ypač skundžiasi dėl šių įmokų neatskaitomumo, dvigubo pensijų apmokestinimo ir tarpvalstybiniam pensijų kapitalo perkėlimui sudaromų mokestinių kliūčių. - Daugelis kitoje šalyje turtą paveldėjusių ES piliečių yra skundęsi, be kita ko, dėl nepakankamų nuostatų, kuriomis būtų išvengiama dvigubo palikimo apmokestinimo, ir ne rezidentams taikomų didesnių paveldėjimo mokesčių. - Vartotojai daugiausia skundžiasi dėl dvigubų registracijos mokesčių ir (arba) eksploatavimo mokesčių, kuriuos jie privalo mokėti, pirkdami automobilį valstybėje narėje, kuri nėra jų įprastinės gyvenamosios vietos valstybė, arba perveždami automobilį į kitą valstybę narę, kurioje jis neregistruotas. Atrodo, kad daugelis sunkiai supranta, kaip ES laisvo judėjimo taisyklės taikomos mokesčių srityje, ir neteisingai mano, kad Europos Sąjungoje automobilių apmokestinimo taisyklės yra arba turi būti suderintos. Jie taip pat skundžiasi dėl mokestinių kliūčių perkant prekes kitose šalyse internetu ir apsipirkimo užsienyje sunkumų. Be to, jie abejoja dėl skirtingose šalyse alkoholiui ir tabakui taikomų skirtingų mokesčių ir skundžiasi įvežant tokias įsigytas prekes kylančiomis kliūtimis. - Menininkų ir muzikų asociacijos ir kiti nepriklausomi paslaugų teikėjai skundžiasi dėl ilgo laiko, reikalingo iš honorarų išskaičiuotiems mokesčiams susigrąžinti; dėl to, kad mokesčių administratoriai neturi vieno kontaktinio centro; dėl mokesčių institucijų nustatytų griežtų terminų, kurių sunku laikytis; nepakankamo terminų, skirtų mokesčiams sumokėti ir prašymui grąžinti mokesčius pateikti, suderinimo; ir sunkumų pildant sudėtingas mokesčių formas, kurios skirtingose šalyse yra skirtingos. - Įmonės dažnai nurodo, kad mokestinės kliūtys, ypač skirtingų mokesčių sistemų sąveika, trukdo įdarbinti darbuotojus iš kitų šalių. Šiame komunikate pirmiausia siekiama paaiškinti, kaip Komisija gali padėti ES piliečiams rasti jiems kylančių diskriminacijos mokesčių srityje problemų sprendimus. Daugelį diskriminacijos mokesčių srityje problemų, kurios gali kilti ES piliečiams vykdant tarpvalstybinę veiklą, galima išspręsti naudojantis problemas sprendžiančių Komisijos tarnybų pagalba ir taikant ES sutarties taisykles. Tačiau jos negali išspręsti kitų problemų, kaip antai dvigubas apmokestinimas dėl kartu egzistuojančių taikytinų dviejų mokesčių sistemų ir tokių sistemų neatitikimo. Komisija mano, kad net kai valstybių narių apmokestinimo taisyklės iš tikrųjų neprieštarauja Sutarties taisyklėms, bendrojoje rinkoje neturėtų būti tokių problemų, kaip dvigubas apmokestinimas, skirtingų mokesčių sistemų neatitikimas ir nepakankama prieiga prie informacijos apie valstybių narių apmokestinimo taisykles, dėl kurių pavieniai asmenys nepradėtų tarpvalstybinės veiklos arba jie būtų baudžiami ją vykdydami. Nereikėtų ir nebūtų įmanoma suderinti visų valstybių narių apmokestinimo taisyklių aspektų. Tačiau reikalingi sprendimai, kuriais būtų pripažinti teisėti piliečių interesai laisvo judėjimo srityje, kaip nustatyta Sutartyse. Tai galėtų reikšti, kad įvairioms apmokestinimo problemoms spręsti gali reikėti skirtingo lygmens koordinavimo ir valstybių narių bendradarbiavimo. Todėl, Komisijos nuomone, taip pat svarbu, kad ES imtųsi veiksmų, kad skirtingų valstybių narių mokesčių sistemos labiau atitiktų viena kitą. Komunikate išdėstyti planai šioje srityje, be to, Taryba, Parlamentas ir visos suinteresuotosios šalys raginami imtis aktyvaus vaidmens sprendžiant šiuos klausimus ES piliečių labui pagal bendrą strategiją. KOVA SU DISKRIMINACIJA VALSTYBIų NARIų MOKESčIų įSTATYMUOSE Komisija didelę svarbą teikia kovai su valstybių narių diskriminuojančiomis mokestinėmis taisyklėmis, siekdama sudaryti galimybes piliečiams, norintiems naudotis laisve vykdyti veiklą užsienyje. Valstybėms narėms neleidžiama diskriminuoti dėl pilietybės arba taikyti nepagrįstus keturių pagrindinių ES sutarčių garantuojamų laisvių apribojimus. Valstybė narė tarpvalstybiniams atvejams gali taikyti skirtingas nei vidaus atvejams sąlygas tik tuomet, jeigu tai grindžiama skirtingomis mokesčių mokėtojų aplinkybėmis. Bėgant metams ES piliečiai vis aktyvesni užsienyje, taigi tapo akivaizdu, kad yra įvairių valstybių narių mokesčių įstatymų aspektų, kurie šioms Sutarčių taisyklėms prieštarauja. Daugelis nustatytų problemų jau išnagrinėtos ir išspręstos. Jos daugiausia yra susijusios su užsienyje gaunamomis pajamomis, užsienyje esančiu turtu, pensijomis, dividendais, automobilių importu ir alkoholio bet tabako importu. Išsami tokių atveju apžvalga pateikiama prie šio Komunikato pridedamame Komisijos tarnybų darbiniame dokumente[6]. Jame pateikiama informacija apie problemas sprendžiančias Komisijos tarnybas, kurių paslaugomis gali naudotis ES piliečiai, ir pateikiama valstybių narių mokestinių taisyklių, prieštaraujančių ES sutartims, pavyzdžių. Komisija ragina piliečius jai pranešti apie problemas dėl valstybių narių mokesčius reglamentuojančių teisės aktų, kurie, jų nuomone, neatitinka ES teisės. Bet kuris ES pilietis gali naudotis 2 skyriuje aprašytais kontaktais portale „Jūsų Europa“. Be to, visi ES piliečiai turi teisę pateikti skundą Europos Komisijai dėl ES valstybės narės praktikos, kaip manoma, nesuderinamos su ES teise. Komisija savo ruožtu ketina stiprinti pastangas - užtikrinti didesnį skaidrumą ir piliečių informavimą apie skundų dėl valstybių narių mokesčių įstatymų bei pažeidimų tyrimo procedūrų mokesčių srityje, rezultatus, - stebėti valstybių narių mokesčius reglamentuojančius teisės aktus ir sistemingai reikalauti valstybių narių neatitikimus ES teisei ištaisyti per tam tikrą terminą, - stebėti, kaip ES valstybės narės vykdo Teisingumo Teismo sprendimus mokesčių srityje, ir užtikrinti, kad jie būtų vykdomi ir tose valstybėse narėse, su kuriomis sprendimas nebuvo susijęs, - užtikrinti, kad ES piliečių konsultavimo tarnybos turėtų informacijos, būtų mokytos ir turėtų dokumentus, įgalinančius nagrinėti piliečių skundus dėl tarpvalstybinių mokestinių kliūčių. PLANUOJAMI ES VEIKSMAI KONKREčIOSE SRITYSE Komisija planuoja imtis tam tikrų veiksmų pačioms svarbiausioms neišspręstoms mokestinėms problemoms, su kuriomis ES piliečiai susiduria tarpvalstybiniais atvejais, spręsti. 1. Dvigubas pajamų ir kapitalo apmokestinimas Pirmiausia, Komisija įsitikinusi, kad sprendžiant dvigubo apmokestinimo problemas Europos Sąjungoje būtina imtis visapusių veiksmų, kuriuose neapsiribojama dvišalėse dvigubo apmokestinimo išvengimo sutartyse numatytais sprendimais. Komisija šiuo metu nagrinėja problemas, su kuriomis susiduria ir fiziniai, ir juridiniai asmenys, kai jų pajamos, pelnas ir kapitalo prieaugis yra apmokestinami daugiau nei vienoje valstybėje narėje. Šias dvigubo apmokestinimo problemas ji išsamiai išnagrinės 2011 m. numatomame priimti Komunikate, siekdama 2012 m. pateikti galimus sprendimus remiantis poveikio vertinimu, kaip antai neseniai parengtoje Monti ataskaitoje[7] pasiūlytą privalomo ginčų sprendimo mechanizmą, ir išspręsti valstybių narių dvišalių dvigubo pajamų ir kapitalo apmokestinimo išvengimo sutarčių trūkumus. 2. Paveldimo turto mokestis Paveldimo turto mokesčio klausimai ES piliečiams kelia vis didesnį nerimą. Europos Sąjungos Teisingumo Teismas iki 2003 m. niekada nenagrinėjo ES valstybių narių paveldimo turto taisyklių, tačiau nuo to laiko nacionaliniai teismai Teismui perdavė aštuonias bylas. Be to, Komisija yra gavusi daug skundų ir paklausimų ir dėl diskriminavimo, ir dėl dvigubo apmokestinimo šioje srityje. Dvigubo apmokestinimo problemos kyla todėl, kad valstybėse narėse paveldimam turtui taikomi įstatymai gerokai skiriasi net pagal tai, kas apmokestinamas. Be to, yra labai nedaug dvišalių valstybių narių mokestinių konvencijų, kuriomis sprendžiamas paveldimo turto dvigubo apmokestinimo klausimas, o valstybių narių vienašaliai apsaugos mechanizmai nėra išsamūs. Šiuo metu Komisija analizuoja šias tarpvalstybines paveldimo turto mokesčio problemas ir vykdo plačias konsultacijas. Ji nagrinėja tokius sprendimus, kaip rekomendacijos dėl diskriminuojančių požymių panaikinimo, ir prašo valstybių narių užtikrinti, kad jų vienašaliai apsaugos nuo dvigubo apmokestinimo mechanizmai būtų išsamesni. Atsižvelgdama į vykdomo poveikio vertinimo rezultatus, Komisija ketina pateikti pasiūlymus tarpvalstybinėms paveldimo turto mokesčio problemoms spręsti 2011 m. viduryje. 3. Užsienyje mokamų dividendų apmokestinimas Tarpvalstybiniais atvejais, apmokestinant dividendus teisę apmokestinti pajamas dalijasi pajamų šaltinio valstybė ir investuotojo gyvenamosios vietos valstybė. Tačiau tai, kad išmokami dividendai yra apmokestinami dviejose valstybėse narėse dažnai sukelia didelių problemų: gali būti sunku susigrąžinti mokesčius, taikomi keli apmokestinimo lygiai, o mokestis, taikomas užsienio investuotojams mokamiems dividendams, gali būti didesnis nei mokestis, taikomas vietos investuotojams mokamiems dividendams. Dėl to padaugėjo piliečių skundų dėl diskriminavimo ir apdidėjo Teisingumo Teismui perduotų bylų skaičius. Šiuo metu Komisija analizuoja šį klausimą ir remdamasi poveikio vertinimu ketina 2012 m. pristatyti iniciatyvą spręsti problemoms, kurios kyla, kai teisės apmokestinti atskiriems investuotojams mokamus dividendus priklauso dviem valstybėms narėms. Kol bus atlikta ši išsamesnė dividendų apmokestinimo ES analizė, Komisija taip pat dirba su valstybėmis narėmis, siekdama užtikrinti, kad iš vertybinių popierių pajamų, įskaitant dividendus, išskaičiuojamo mokesčio lengvatos, į kurias investuotojai turi teisę pagal mokesčių sutartis, būtų suteiktos kuo paprasčiau ir greičiau, geriausiu atveju tada, kai mokamos atitinkamos pajamos (plg. 2009 m. spalio 19 d. Komisijos rekomendacija 2009/784/EB). 4. Automobilių registravimo ir eksploatavimo mokesčiai Įsigydami automobilį valstybėje narėje, kuri nėra įprastinės gyvenamosios vietos valstybė, arba perkeldami automobilį į valstybę narę, kuri nėra automobilio registracijos valstybė, ES piliečiai dažnai susiduria su pernelyg dideliais biurokratiniais reikalavimais ir jiems gali tekti registracijos ir (arba) eksploatavimo mokestį mokėti du kartus. 2005 m. Komisija pasiūlė Direktyvą[8] dėl lengviesiems automobiliams taikomų mokesčių, kuria siekiama palaipsniui atsisakyti automobilių registracijos mokesčių ir įgyvendinti mokesčių grąžinimo sistemą pereinamajam laikotarpiui. Valstybės narės kol kas nepasiekė vieningo sutarimo, būtino šiam pasiūlymui priimti. Šiuo metu Komisija pakartotinai vertina šiuos klausimus, siekdama išspręsti dvigubų registracijos mokesčių problemą, o naujus pasiūlymus pateiks 2011 m.[9] 5. Elektroninė prekyba ES vartotojams šiuo metu yra sunku pirkti prekes arba paslaugas internetu užsienyje. Vienas iš trijų ES vartotojų yra pirkęs internetu, tačiau tik 7 % internetu pirko užsienyje. Tai vyksta tuo metu, kai 33 % vartotojų būtų suinteresuoti pirkti užsienyje. Tyrimai rodo, kad 60 % vartotojų bando internetu pirkti užsienyje, tačiau jiems nepavyksta, nes pardavėjas nepatvirtina sandorio arba pristatymo[10]. Pusėje išbandytų atvejų sandoris negalėjo būti pabaigtas, nors vartotojai būtų sutaupę bent 10 %, jei sandoris būtų atliktas. Nuo tarpvalstybinės prekybos įmones atgraso įvairūs veiksniai, tačiau su PVM susiję klausimai buvo nurodyti kaip pagrindinis veiksnys. 62 % mažmeninių prekybininkų teigė, kad nacionalinių mokestinių taisyklių skirtumai – svarbi praktinė tarpvalstybinės prekybos kliūtis. Internetiniai prekiautojai nenori parduoti prekių į užsienį, nes tokiu atveju jiems gali atsirasti mokestinių ir ataskaitų teikimo prievolių tose valstybėse, į kurias parduodama. Dabartinė situacija iš dalies pagerinta klientus aptarnaujantiems prekybininkams įgyvendinus vieno langelio principą telekomunikacijų, transliavimo ir e. paslaugų srityse. Pradėta dirbti diegiant tokią sistemą. Komisija ir toliau reikalauja plačiau taikyti tokį vieno langelio principą[11]. Šiomis aplinkybėmis gruodžio 1 d. Komisija paskelbė žaliąją knygą, sudarydama galimybę visoms suinteresuotosioms šalims dalyvauti konsultacijose dėl PVM ateities, įskaitant ir vieno langelio principą. Komisija ragina suinteresuotąsias šalis aktyviai prisidėti prie šių konsultacijų, kurios padės paruošti būsimus veiksmus šioje srityje. SVARSTYTINI BūSIMI VEIKSMAI Komisija taip pat siūlo užmegzti dialogą su valstybių narių mokesčių administratoriais ir suinteresuotosiomis šalimis dėl kitų tinkamų ES piliečiams kylančių tarpvalstybinių mokesčių kliūčių šalinimo sprendimų. Jau pateikti šie pasiūlymai: - Įsteigti centrinius vieno langelio principu veikiančius centrus mokesčių administracijose, kur mobilūs darbuotojai ir investuotojai net tik galėtų kreiptis dėl svarbios ir patikimos mokestinės informacijos, bet ir tiesiogiai sumokėtų mokesčius bei gautų visas reikiamas pažymas savo šalies mokesčių institucijoms. - Gerinti galimybes laikytis tarpvalstybinių mokestinių prievolių siekiant geresnio prašymo grąžinti mokesčius ir mokesčių deklaracijos formų suderinimo, verčiant informaciją į kitas ES oficialias kalbas ir geriau panaudojant informacines technologijas. - Raginti valstybes nares nustatyti specialias taisykles darbuotojams, dirbantiems vienoje ir gyvenantiems kitoje šalyje, bei mobiliems darbuotojams, kuriose atsižvelgiama į skirtingų valstybių narių mokesčių ir socialinės apsaugos sistemų sąveiką. - Skatinti geresnę skirtingų pensijų apmokestinimo sistemų sąveiką ir darbuotojų mobilumą. IšVADA Mokestinių kliūčių šalinimas gali būti svarbus stiprinant ES piliečių gebėjimus ir užtikrintumą keliauti iš vienos valstybės į kitą dirbti, išeiti į pensiją, investuoti ir pirkti prekes bei paslaugas. Komisija savo ruožtu siūlo: - Aktyviai nagrinėti skundus ir užtikrinti didesnį skaidrumą ir piliečių informavimą apie skundų dėl valstybių narių mokesčių įstatymų bei pažeidimų tyrimo procedūrų mokesčių srityje rezultatus. Tai bus konkrečiai daroma kasmet skelbiant piliečiams lengvai prieinamą informaciją tinklalapyje „Europa“. - Lengvinti galimybes naudotis Komisijos „Europe Direct“ ir „Jūsų Europa“ piliečių konsultavimo paslaugomis bei užtikrinti, kad šiomis paslaugomis būtų geriau sprendžiami su mokesčiais susiję klausimai ir kad piliečiai galėtų gauti pagalbą ir patarimų tiesiogiai. Tinklalapyje „Jūsų Europa“ esanti informacija bus pateikiama naudotojui lengviau prieinamu formatu. - 2011 m. pateikti išsamią dvigubo apmokestinimo problemų analizę, o 2012 m. dirbti ieškant aiškaus sprendimo, remiantis poveikio vertinimo rezultatais. - 2011 m. pasiūlyti tarpvalstybinių paveldimo turto mokesčių problemų sprendimą, remiantis poveikio vertinimo rezultatais. - 2012 m. pasiūlyti problemų, kylančių apmokestinant iš užsienio mokamus dividendus, sprendimus, remiantis poveikio vertinimo rezultatais. - Pasiūlyti sprendimus, susijusius su tarpvalstybinėmis ES piliečių problemomis lengvųjų automobilių apmokestinimo ir internetinio prekių bei paslaugų pirkimo srityse. - 2011 m. pradėti diskusijas su valstybių narių mokesčių ekspertų darbo grupe dėl būdų supaprastinti mokestinių prievolių vykdymą tarpvalstybiniais atvejais. Siekiant sėkmingai spręsti tokias ES piliečių tarpvalstybines mokesčių problemas, kaip dvigubas apmokestinimas, sudėtingos mokestinės procedūros ir nepakankamai užsienio mokesčių mokėtojams aiški informacija, Komisijai būtina Tarybos, Europos Parlamento, valstybių narių ir kitų suinteresuotųjų šalių parama. Todėl Komisija kviečia visas suinteresuotąsias šalis aktyviai šalinti šiame dokumente apibūdintas mokestines kliūtis, kad bendra rinka taptų tikrai naudinga ES piliečiams. Apie pažangą, pasiektą sprendžiant tarpvalstybines mokestines problemas, ypač dvigubo automobilių apmokestinimo problemas, Komisija praneš ES pilietybės ataskaitoje, numatytoje 2013-aisiais – piliečiams skirtais Europos metais. [pic][pic][pic] [1] http://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf. [2] COM(2010) 608. [3] COM(2010) 603. [4] http://ec.europa.eu/youreurope/citizens/index_en.htm. [5] SEC(2010)1576. [6] SEC(2010)1576. [7] http://ec.europa.eu/bepa/pdf/monti_report_final_10_05_2010_en.pdf. [8] COM(2005) 261 galutinis. [9] Dvigubos automobilių registracijos reikalavimas – ne tas pats klausimas kaip dvigubi automobilio registracijos mokesčiai. Dėl to, kaip paskelbta ES 2010 m. pilietybės ataskaitoje (COM(2010) 603), Komisija taip pat siūlys 2011 m. įstatyminę priemonę transporto priemonių, kurios jau yra registruotos vienoje valstybėje narėje, formalumams ir registracijos sąlygoms supaprastinti, siekdama pašalinti tokių transporto priemonių perkėlimo į kitą šalį kliūtis. [10] 2009 m. spalio 22 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui dėl tarpvalstybinės įmonių e. prekybos su vartotojais Europos Sąjungoje (COM(2009) 557 galutinis) ir Komisijos tarnybų darbinis dokumentas „Ataskaita dėl tarpvalstybinės e. prekybos Europos Sąjungoje“, SEC (2009) 283. [11] 2004 m. Komisija pasiūlė vieno langelio principo sistemą (COM(2004) 728), kuria būtų sudarytos galimybės tam tikras ataskaitų teikimo prievoles įvykdyti toje valstybėje narėje, kurioje įsteigta įmonė. Tačiau šis pasiūlymas dar nepriimtas.